钦定古今图书集成/明伦汇编/氏族典/第242卷 > 张继能
## 钦定古今图书集成/明伦汇编/氏族典/第242卷 > 张继能

按《宋史张继能传》：“继能字守拙，并州太原人。父赞，晋
末为内班。继能，建隆初以黄门事禁中，太平兴国初
为内品，从征河东，以劳迁高品。契丹入寇，命为高阳、
镇、定路先锋都监。明年，败契丹于唐兴口，转殿头高
品。雍熙中，夏州叛，命李继隆为银夏都部署，以继能
监军。端拱初，迁入内殿头，掌内弓箭库。淳化三年，迁”
内供奉官、灵环庆清远军后阵都监。诣阙奏事，迁内
殿崇班。未几，拜供备库副使，遣护环州屯兵，徙泾、原、
仪、渭都巡检使。真宗即位，迁崇仪使、灵、环十州军兵
马都监。咸平三年，王均之乱，命为川、陕两路招安巡
检使。成都平，留为利州招安巡检，寻为邠宁驻泊都
监。夏人寇清远军，继能在庆州不时“赴援，致陷城堡又焚弃青冈砦”，诏长流儋州。景德二年，会赦，还，为内
侍省内常侍，又为陕西捕贼巡检，改内殿崇班。从朝
陵，为行宫四面巡检。四年，东封，留继能为京旧城内
巡检钤辖。大中祥符二年，擢继能入内内侍省副都
知，提点郡县主诸院事。三年，祀汾阴，留掌大内，俄领
会州刺史。谒太清宫，为天书扶侍都监。七年，命为泾
原仪渭、镇戎军两路钤辖，未几，徙鄜延都钤辖。九年，
坐前护修庄穆皇后陵摧陷，左授西染院使，掌往来
国信。天禧初，复西京左藏库使，坐事降授西京作坊
使，出为邠宁钤辖。继能自陈不愿外任，得掌瑞圣园，
复为西京左藏库使、内侍右班副都知。未几，迁崇仪
使，以衰老求解职，转内园使、掌琼林苑。五年，卒。子怀
忠为大理寺丞，孙逖为三班奉职，逊为借职、春坊祗
候。继能性沉密知兵，颇勇敢，善读书，然好治生，晚年
急于聚蓄，众以此少之。